**Recurs**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Primit-am azi sentinţa

Şi-s vinovat desigur

Că te-am iubit în taină,

Cât nu mi-a fost permis,

Acum aştept răspunsul

Completului din tine,

Căci vreau să ştiu, recursul

Dacă mi-a fost adms.

N-accept sentinţa ta;

Tu nu ai înţeles

Că-n lacrima iubirii

Dansează albi hulubi,

Te-ai revărsat spre altul

Ce nu te-a vrut pe tine

Acum până şi noaptea

Ţi-e plină de incubi.

Iar doruri... câte doruri

Îmi înfăşoară gândul

Şi-mi împletesc regretul

Cu-a nopţilor petale,

Nici luna nu mai doarme

E treză chiar şi ziua

Şi ne aşteaptă-ntruna

Pe-a cerului ei cale.

Acum, pierdut de tine ,

Prin cântece te caut

Şi în privirea florilor

Pe unde te-ascundeai,

Sau printre răsărituri

Cu cerul prins în valuri

Unde în zorii veseli

În versuri te scăldai.

Acceptă c-ai greşit

Şi-ai înclinat balanţa

Spre freamătul din tine

Ce n-a putut alege,

Eu îţi trimit degrabă

Bucăţi de-alean şi suflet

Şi un recurs pornit

Din a iubirii lege.

Rejudecă-mi tăcerea,

Acordă-i circumstanţe

Ascultă-i şi pe martori

Din lacrimile-mi seci,

Întreabă universul,

Luceafărul şi luna

De ce gându-mi nu doarme

Şi-i plin de lilieci.